《寿汤吏部》
宋代·叶巽斋

朔风烈烈吹繁霜，天地闭塞阳气藏。
玄冥恣横生育息，万类郁结无辉光。
东皇爱物怜下土，斡旋造化回机杼。
新阳用事阴类消，爱命崧高降申甫。
精神秀发气宇新，造化局量推宽仁。
未施商鼎盐梅手，且转江城草木春。
江城民繁事业脞，公私煎熬急汤火。
我公下车政化新，雨露恩深民帖妥。
湖山千里和气中，卖剑买牛施农功。
雪消畦麦弄春色，雨过女桑摇暖风。
袴襦歌声沸田里，象魏教条挟都鄙。
东山虽惜我公归，安石当为苍生起。
新春乐土人熙熙，冥寝凝香昼景迟。
金莲舞罢歌一曲，瑶觞照席光陆离。
流霞潋滟玻瓈盏，玉悄轻浮露华满。
西来王母献蟠桃，天锡灵砂丹九转。
愿公一醉饮千钟，仙姿不老颜长红。
正位钧衡等箕翼，尽纳群生箕翼中。